ঘাটালে বন্যার আশঙ্কা নিয়ে মঙ্গলবার সংসদে সরব হয়েছেন ঘাটালের সাংসদ দেব৷ সেই আশঙ্কাকে সত্যি করে এদিন থেকেই ঘাটালে বন্যার ভ্রুকুটি৷ ফি বছর ঘাটালের উপর দিয়ে যাওয়া শিলাবতী নদীর জলে ডুবে যায় ঘাটাল৷ প্রতি বছরই কয়েক কোটি টাকার সম্পত্তি নষ্ট হয়।
১৯৮২ সালে মাস্টার প্ল্যান করে এই বন্যাকে চিরতরে বন্ধ করতে উদ্যোগী হয়েছিল তৎকালীন রাজ্য সরকার৷ সেই মতো শিলান্যাস হলেও আজও তা বিশ বাঁও জলে৷ সম্প্রতি তৃণমূল সরকার উদ্যোগ নিলেও এখনও তা কার্যকর হয়নি৷ একাধিক প্রতিবন্ধকতায় থমকে থাকা সেই প্রকল্প নিয়ে মঙ্গলবার সংসদে সরব হন সাংসদ দীপক অধিকারী তথা অভিনেতা দেব৷ 

জল বাড়ছে শিলাবতী নদীতে।
গত কয়েকদিন ধরেই শিলাবতী নদীর জল বাড়ছিল৷ মঙ্গলবার সেই বাড়তে থাকা জলের চাপে ভেঙে গিয়েছে ঘাটালের প্রাচীন ও মজবুত ভাসাপুল৷ ১৩টি নৌকার উপরে শক্ত পাটাতান দিয়ে তৈরি এই পুল৷ এর উপর দিয়ে প্রতিদিন লক্ষাধিক মানুষ ঘাটাল শহরে যাতায়াত করেন৷ গত কয়েকদিন ধরেই পরিস্থিতি বুঝে পুল রক্ষার চেষ্টা করা হলেও মঙ্গলবার বিকালে তা ভেঙে যায়৷
ঘাটাল পুরসভার প্রধান বিভাসচন্দ্র ঘোষ জানিয়েছেন, “বড় সমস্যা হয়েছে, আমরা যুদ্ধকালীন তৎপরতায় তা মেরামতির উদ্যোগ নিচ্ছি৷ তবে এটা বন্যার পুর্বাভাস সম্ভবত৷” শিলাবতীর উপরে থাকা কয়েকটি বাঁশের সেতু ভেসে গিয়েছে মঙ্গলবার৷
 
আরও পড়ুন
সংসদে বক্তব্য পেশ: গোড়ায় হোঁচট পরে স্মার্ট ‘মহানায়ক’